CELEX: 32016R0862
Language: sl
Date: 2016-05-31 00:00:00
Title: Izvedbena uredba Komisije (EU) 2016/862 z dne 31. maja 2016 o zavrnitvi odobritve zdravstvene trditve na živilih, razen tistih, ki se nanašajo na zmanjšanje tveganja za nastanek bolezni ter na razvoj in zdravje otrok (Besedilo velja za EGP)

1.6.2016   
            
            
               SL
            
            
               Uradni list Evropske unije
            
            
               L 144/24
            
         IZVEDBENA UREDBA KOMISIJE (EU) 2016/862
   z dne 31. maja 2016
   o zavrnitvi odobritve zdravstvene trditve na živilih, razen tistih, ki se nanašajo na zmanjšanje tveganja za nastanek bolezni ter na razvoj in zdravje otrok
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 18(4) Uredbe,
   ob upoštevanju naslednjega:
   
               (1)
            
            
               V skladu z Uredbo (ES) št. 1924/2006 so zdravstvene trditve na živilih prepovedane, razen če jih Komisija v skladu z navedeno uredbo odobri in uvrsti na seznam dovoljenih trditev.
            
         
               (2)
            
            
               Uredba (ES) št. 1924/2006 določa tudi, da lahko nosilci živilske dejavnosti vloge za odobritev zdravstvenih trditev predložijo pristojnemu nacionalnemu organu države članice. Pristojni nacionalni organ pošlje veljavne vloge v vednost Evropski agenciji za varnost hrane (v nadaljnjem besedilu: Agencija) za pripravo znanstvene ocene ter Komisiji in državam članicam.
            
         
               (3)
            
            
               Komisija sprejme odločitev o odobritvi zdravstvenih trditev ob upoštevanju mnenja Agencije. V nekaterih primerih znanstvena ocena tveganja sama ne more zagotoviti vseh informacij, na katerih bi morala temeljiti odločitev o obvladovanju tveganja, temveč bi bilo treba upoštevati druge zakonite dejavnike, ki so pomembni za obravnavano zadevo.
            
         
               (4)
            
            
               Družba Oy Karl Fazer AB je v skladu s členom 13(5) Uredbe (ES) št. 1924/2006 vložila vlogo, Agencija pa je morala pripraviti mnenje o zdravstveni trditvi v zvezi z rženim kruhom iz kislega testa z visoko vsebnostjo vlaknin in zmanjšanjem postprandialnega glikemičnega odziva (vprašanje št. EFSA-Q-2014-00012 (2)). Vložnik je predlagal naslednjo trditev: „Uživanje rženega kruha iz kislega testa z visoko vsebnostjo vlaknin prispeva k zmanjšanju glikemičnega odziva skupaj s šibkejšim inzulinskim odzivom po obroku.“ Vložnik je na zahtevo Agencije obrazložil, da bi bilo treba v zvezi s zahtevano trditvijo rženi kruh iz kisle moke z visoko vsebnostjo vlaknin primerjati z glukozo.
            
         
               (5)
            
            
               Komisija in države članice so 8. oktobra 2014 prejele znanstveno mnenje Agencije, ki je na podlagi predloženih podatkov ugotovila, da je vzročno-posledična povezava med uživanjem katerega koli živila in zmanjšanjem postprandialnega glikemičnega odziva v primerjavi z glukozo utemeljena.
            
         
               (6)
            
            
               Zdravstvene trditve je treba v skladu s členom 6(1) in členom 13(1) Uredbe (ES) št. 1924/2006 utemeljiti s splošno sprejetimi znanstvenimi dokazi. Odobritev se lahko upravičeno zadrži tudi pri pozitivni znanstveni oceni Agencije, če trditve ne izpolnjujejo drugih splošnih in posebnih zahtev iz Uredbe (ES) št. 1924/2006. Agencija je v svojem znanstvenem mnenju navedla, da pri testiranju primerljivih količin razpoložljivih ogljikovih hidratov iz različnih živil, ki vsebujejo ogljikove hidrate, skoraj vsako živilo, ki vsebuje ogljikove hidrate, sproži šibkejši postprandialni glikemični odziv v primerjavi z odzivom, ki ga sproži uživanje glukoze. Poleg tega je navedla, da bi živila, ki vsebujejo majhne količine ogljikovih hidratov ali razpoložljivih ogljikovih hidratov ne vsebujejo, prav tako sprožila šibkejši postprandialni glikemični odziv v primerjavi z glukozo.
            
         
               (7)
            
            
               V Uredbi (ES) št. 1924/2006 je „trditev“ opredeljena kot vsako sporočilo ali predstavitev, s katero se navaja, domneva ali namiguje, da ima živilo posebne lastnosti. S trditvijo glede vpliva rženega kruha iz kisle moke z visoko vsebnostjo vlaknin na postprandialni glikemični odziv bi se domnevalo, da ima rženi kruh iz kisle moke z visoko vsebnostjo vlaknin posebne lastnosti glede zmanjšanja postprandialnega glikemičnega odziva v primerjavi z glukozo, medtem ko imajo dejansko skoraj vsa živila takšen učinek. Točka (a) drugega odstavka člena 3 Uredbe (ES) št. 1924/2006 določa, da uporaba zdravstvene trditve ne sme biti zavajajoča. Trditev, s katero se domneva, da določeno živilo vsebuje nekatere koristne lastnosti, čeprav imajo dejansko skoraj vsa živila takšne lastnosti, bi bila zavajajoča.
            
         
               (8)
            
            
               Glede na zgoraj navedeno trditev o uživanju rženega kruha iz kisle moke z visoko vsebnostjo vlaknin in zmanjšanju postprandialnega glikemičnega odziva ne izpolnjuje zahteve iz Uredbe (ES) št. 1924/2006 in se je zato ne bi smelo vključiti na seznam dovoljenih zdravstvenih trditev.
            
         
               (9)
            
            
               Pri določanju ukrepov iz te uredbe so bile upoštevane pripombe, ki jih je vložnik poslal Komisiji v skladu s členom 16(6) Uredbe (ES) št. 1924/2006.
            
         
               (10)
            
            
               Opravljeno je bilo posvetovanje z državami članicami –
            
         SPREJELA NASLEDNJO UREDBO:
   Člen 1
   Zdravstvena trditev iz Priloge k tej uredbi se ne uvrsti na seznam dovoljenih trditev Unije v skladu s členom 13(3) Uredbe (ES) št. 1924/2006.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. maja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 404, 30.12.2006, str. 9.
   
      (2)  EFSA Journal 2014;12(10):3837.
   
      PRILOGA
      
         Zavrnjena zdravstvena trditev
      
      
                  Vloga – ustrezne določbe Uredbe (ES) št. 1924/2006
               
               
                  Hranilo, snov, živilo ali kategorija živil
               
               
                  Trditev
               
               
                  Referenčno mnenje Evropske agencije za varnost hrane
               
            
                  Zdravstvena trditev po členu 13(5), ki je utemeljena na novih znanstvenih dokazih in/ali vključuje zahtevo za zakonsko zaščito podatkov
               
               
                  Rženi kruh iz kisle moke z visoko vsebnostjo vlaknin
               
               
                  Šibkejši postprandialni glikemični odziv v primerjavi z glukozo
               
               
                  Q-2014-00012